Mnichow (kh/SN). Němske narodne koparske mustwo je z poražku přećiwo amtěrowacemu swětowemu mištrej Francoskej do europskich mišterstwow (EM) startowało. Samowrotow škitarja Matsa Hummelsa w 20. min. dla su chowancy zwjazkoweho trenarja Joachima Löwa w Mnichowje 0:1 faworitej turněra podleželi. Po wótrej třělwje Lucasa Hernándeza před wrota Manuela Neuera so Hummelsej njeporadźi bul wotwobarać. Hrajny nastroj přizemi na to njezbožownje w swójskich wrotach.
Němska wubranka koparjow storči přećiwo perfektnje nastajenym Francozam na swoje hranicy. Nadběh wokoło Thomasa Müllera dósta so zrědka do strašnych conow a zwrěšći na škitarjomaj Benjaminje Pavardźe a Hernándezu. W druhim połčasu mějachu hosćićeljo tójšto dobrych šansow. Partija běše hač do kónca wotewrjena. Hladajo na dwoje dalše wrota Francozow, kotrež sudnik nimohry dla njepřipózna, su woni zasłužbnje dobyli.
Po tym zo su hižo dwanaće zazběhowych hrow na lětušich europskich koparskich mišterstwach přewjedli, pokročuja w turněrje dźensa z dalšimi. Kóžde mustwo ma wotnětka swoju druhu partiju.
16.06. 15:00 Finska – Ruska
16.06. 18:00 Turkowska – Waliziska
16.06. 21:00 Italska – Šwicarska
17.06. 15:00 Ukraina –
Sewjerna Makedonska
17.06. 18:00 Danska – Belgiska
17.06. 21:00 Nižozemska – Awstriska
18.06. 15:00 Šwedska – Słowakska
18.06. 18:00 Chorwatska – Čěska
18.06. 21:00 Jendźelska – Šotiska
19.06. 15:00 Madźarska – Francoska
19.06. 18:00 Portugalska – Němska
19.06. 21:00 Španiska – Pólska
20.06. 18:00 Italska – Waliziska
20.06. 18:00 Šwicarska – Turkowska
21.06. 18:00 Ukraina – Awstriska
21.06. 18:00 Sewjerna Makedonska – Nižozemska
Minjenu sobotu je sekcija wolejbul sportoweho towarstwa Viktoria Worklecy nowej bičwolejbulowej hrajnišći za Worklečanskej ćěłozwučowarnju z małym internym turněrom wotewrěła. Naprawa bu z pomocu dawkowych srědkow na zakładźe wobzamknjenja etata Sakskeho krajneho sejma sobu financowana.
Ideju, dalše hrajnišćo w pěsku wutworić, su hižo w zašłym lěće zrodźili. Worklečanske bičwolejbulnišćo bu w lěće 2006 natwarjene. Hižo na Captainscupje – tradicionalnym bičwolejbulowym turněrje we Worklecach – bě naprašowanje wulke, městno za hraće pak jenož na jedne hrajnišćo wobmjezowane. Wot měrca 2020 nasta přidatny ćišć korony dla, trening pod hołe njebjo přepołožić. Tola za telko mustwow na jenož jednym hrajnišću njebě městna dosć. Tuž wjedźechu zamołwići předsydstwa a zastupjerjo mužow prěnjeho muskeho mustwa Viktorije Worklecy w meji 2020 pola Sakskeje natwarneje banki rozmołwu za zapodaće próstwy wo spěchowanje. W septembrje próstwu stajichu a měsac pozdźišo, w oktobrje 2020, bu próstwa přizwolena. Tuž započa so twarska faza za nowej bičwolejbulnišći w oktobrje 2020.
Michał Šrajer z Chrósćic je jedyn z wjacorych serbskich triatletow. 43lětny bywši a wjelelětny kopar Sokoła Ralbicy/Hórki bě tam jako njesebičny běhar na lěwym křidle znaty. Z kopańcu drje so přeco hišće zwjazany čuje, wšako trenuje jónu wob tydźeń najmjeńšich pjerachow-bambinije delanskeho sportoweho towarstwa. Dźensa pak triatlon dźeń a wjetšu rólu w jeho wšědnym dnju hraje. Jurij Bjeńš je so Chróšćana mjez druhim prašał, kotre wosebite cile lětsa ma.
Michale, kak sy poprawom k triatlonej přišoł?
M. Šrajer: Je to sportowa družina, při kotrejž trjebaš dobru wutrajnosć, a poněčim docpěwaš tam tež lěpše wuspěchi. Wšako swoje ćěło dale a lěpje zeznawaš a wěš, na kotrych dnjach móžeš tež najlěpše wukony pokazać. Ja so přeco hišće jara derje čuju a dźeržu so fit. Dokelž je mjez płuwanjom, kolesowanjom a běhanjom dobra wotměna, mi triatlon ekstremnje wjele wjesela wobradźa.
Kajke běchu twoje spočatki?
Sevilla (kh/SN). Čech Patrik Schick je wčera z dwojimi wrotami čěske narodne koparske mustwo k dobyću přećiwo Šotiskej wjedł. Při tym běchu jedne rjeńše hač tamne.
Na štwórtym hrajnym dnju europskich koparskich mišterstwow (EM) přesadźi so w prěnim dwuboju dnja Čěska w skupinje D suwerenje z 2:0 přećiwo Šotiskej. Cyle jasnje wusahował je Patrik Schick. Prěnje wrota docpě wón z hłójčku, po tym zo bě so w powětře přećiwo přećiwnikomaj přesadźił. A dokelž te hišće rjane dosć njeběchu, třěli 25lětny w druhim połčasu bul z něhdźe 50 metrow do saka.
Tučasnje najlěpši nadběhowar swěta Polak Robert Lewandowski njeje porno tomu na EM překwapić móhł. Pólska podleža po słabym a njezbožownym předstajenju 1:2 susodej ze Słowakskeje. Pólska bě spěšnje w zastatku. Róbert Mak bě z wótreho kuta na wrota třělił, a bul skoči wot žerdźe na wrotarja a wottam do saka. Hnydom po přestawce wuruna Karol Linetty. Remis pak dołho njedźeržeše. Sydom mjeńšin po tym zo bě Grzegorz Krychowiak žołto-čerwjenu kartu dóstał, docpěchu Słowakojo z jednym koparjom wjac na hrajnišću dobyćerske wrota přez Milana Škriniara.
Dokelž je hižo wjacore tydźenje a měsacy rěč wo personelnych změnach w kadrje regionalneho koparskeho ligista FC Energije Choćebuz, njezadźiwa powěsć wo dźesać wotchadach.
Znate dawno bě, zo chcetaj bratraj Felix a Florian Brügmann nowe puće hić. Strašny nadběhowar Felix přizamknje so VSG Altglienicke, škitar Florian Chemiji Lipsk. Z Kamjeničanskim FC je sej Dominik Pelivan tohorunja stafloweho konkurenta jako nowe wužadanje wuzwolił. Felixa Geislera ćehnje do ródneho Wětošowa. Wón budźe přichodne tři lěta w trikoće wyšeho ligista VfB Kśišow hrać. Z Ricom Gladrom, Marcelom Hoppu a Marijom Crničkim wopušća třo mužojo srjedźne polo FC Energije. Adrian Jarosch a Iven Löffler njedóstanjetaj nowe zrěčenje. Wrotar Tim Stawecki chce z wukubłanjom započeć a připódla za wyšeho ligista Braniborski SC juh hrać.
Dokelž tež kotrenar Tim Kruse klub wopušći, njepytaja w Choćebuzu za hrajnu 2021/2022 jenož nowych koparjow, ale zdobom tež kotrenarja za šefnazwučowarja Clausa-Dietera Wollitza. Wčera je dźewjaty lońšeje koparskeje sezony trenować započał. Georg Zielonkowski
Rom (kh/SN). 16. europske mišterstwa kopańcy (EM) su minjeny pjatk w Romje zahajili. Wosebitosć turněra, kotryž bu koronapandemije dla wo lěto přestorčeny, je, zo přewjeduja hry w jědnaće wšelakich krajach a stadionach.
W nowej sezonje 2021/2022 nastupja wolejbulistki dotalneho Hrajneho zjednoćenstwa Pančicy-Worklecy jako sportowe towarstwo Viktoria Worklecy. Hrajne zjednoćenstwo jako tajke so tuž rozpušći. Wone bě wot hrajneje doby 2018/2019 personalnych přičin dla wobstało. Minjene lěta hrajachu wolejbulistki z Pančic a Worklec zhromadnje wuspěšnje z dwěmaj mustwomaj: prěnje we wobwodnej lize a druhe we wobwodnej klasy. Dorostowe žónske mustwo Viktorije Worklecy bě so tohorunja we wobwodnej klasy na hrach wobdźěliło.
Za sezonu 2021/2022 ma Viktoria Worklecy nětko dohromady dwě zastupnistwje žonow, kotrejž wobstejitej z hrajerkow něhdyšeho hrajneho zjednoćenstwa a wolejbulistkow dotalneho dorosta Viktorije Worklecy. Tereza Wićazowa
Krajnemu ligistej FSV Budissy Budyšin je Hentschke twarska tzwr nowy wulce moderny traktor za trawusyčenje přewostajiła. Stara mašina, jenož poł lěta wužiwana, bě so skóncowała. Z nowym modelom móža trawnik nětko porjadnje hladać. Jenož tak móža předewšěm młodźi hrajerjo w dorostowym centrumje Humboldtoweho haja swoju najlubšu sportowu družinu – kopańcu – wukonjeć.
Nowy nastroj trawu šěršo syče, ju tež při dešćikowym wjedrje jara derje zběra a je wjele sylniši. To su najlěpše wuměnjenja, zo móža so 22 000 kwadratnych metrow trawnika zjednoćenstwa zaso profesionalnje wobhospodarjeć.
Jörg Drews, jednaćel Hentschke twarskeje tzwr, k tomu wuswětla: „Dorostowy centrum Humboldtowy haj je mi dušina naležnosć. Mam za samozrozumliwosć na zakładne wuměnjenja za prěnjorjadne dźěło z dorostom sadźeć. Dźěći a młodostni trjebaja zaběru a sport, wosebje po lockdownje, kotryž je so přez wjacore měsacy ćahnył. Hdyž směmy podpěrać, potom činimy to z połnym přeswědčenjom.“
szl_Latn slv_Latn pol_Latn bos_Latn szl_Latn bos_Latn crh_Latn nno_Latn swe_Latn slv_Latn szl_Latn szl_Latn swe_Latn slv_Latn slv_Latn fao_Latn fao_Latn bos_Latn swe_Latn swe_Latn pol_Latn szl_Latn szl_Latn pol_Latn szl_Latn ces_Latn szl_Latn szl_Latn ces_Latn szl_Latn szl_Latn szl_Latn szl_Latn pol_Latn slk_Latn pol_Latn szl_Latn ces_Latn